朝發靈樹寄曼叔師厚
作者：韓維
朝代：宋

paragraphs: 朝發靈樹東，曠野陰氣積。
驅馬入草間，左右號鸛鷁。
重雲黕玄幕，孤月隠白壁。
欹危涉塗淖，轉側緣溝脈。
凉風滿川陸，眺覽多所適。
却想會合樂，轉首已成昔。
諸君豪俊士，經訓飽搜昋。
上下古與今，抗論堅莫敵。
顧我處其間，傾聽但跼蹐。
校士豈所當，直以氣類得。
譬如禮天壇，珪璧奠且植。
陶匏以其質，并列不爲惑。
論心見表暴，吐口出白黑。
朝案每共飲，夜床仍抵迹。
嘲諧間一發，清笑高啞啞。
自謂得如此，至死無厭斁。
敢於百里間，而憚轡與策。
因詩謝所思，酬篇無我默。